**О Б Р А З Л О Ж Е Њ Е**

**I. УСТАВНИ ОДНОСНО ПРАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона о заштити потрошача садржан је у члану 90. Устава Републике Србије, којим је утврђено да Република Србија штити потрошаче и одредби члана 97. став 1. тачка 2. Устава по коме Република Србија уређује и обезбеђује остваривање и заштиту слобода и права грађана.

Такође, чланом 78. Споразума о стабилизацији и придруживању између Европских заједница и њихових држава чланица, са једне стране, и Републике Србије, са друге стране, који је ратификован Законом о потврђивању Споразума о стабилизацији и придруживању између Европских заједница и њихових држава чланица, са једне стране, и Републике Србије, са друге стране („Службени гласник РС - Међународни уговори”, број 83/08), Република Србија преузела је обавезе којима ће, између осталог, обезбедити политику активне заштите потрошача у складу са комунитарним правом и усклађивање законодавства о заштити потрошача у Србији са заштитом која је на снази у Заједници.

**II. РАЗЛОЗИ ЗА ДОНОШЕЊЕ ЗАКОНА**

Закон о заштити потрошача („Сл. гласник РС“, бр. 88/2021 – у даљем тексту: Закон) уређује права и обавезе потрошача, интрументе и начин заштите права потрошача, информисање и унапређење знања потрошача о њиховим правима и начинима заштите права, права и обавезе удружења и савеза чија је област деловања остваривања циљева заштите потрошача, вансудско решавање потрошачких спорова, права и обавезе државних органа у области заштите потрошача и других питања од значаја за положај и заштиту потрошача.

Имајући у виду предмет овог закона, као и да закон предвиђа посебну заштиту малолетника, исти је од нарочитог значаја за успостављање механизма који треба да обезбеди сигурно окружење у заштити младих који у раздобљу одрастања формирају животне навике.

Ово из разлога што обрасци понашања и одабир животног стила младих имају утицај на тренутно здравље, али и на здравље у будућности. Рано експериментисање, вршњачки притисак, недовољна друштвена подршка и нејасни родитељски ставови погодују раном усвајању пушачких навика. Истовремена употреба дуванских производа повезана је са повећаним ризиком од зависности од никотина и здравствених компликација повезаних са пушењем. Растућа популарност истовремене употребе цигарета и електронских цигарета и/или дувана за водене луле изазива забринутост, посебно због изложености адолесцената никотину.

У том смислу, потребно је имати у виду да су електронске цигарете штетне као и сви други дувански производи, упркос томе што их дуванска индустрија рекламира као мање штетне или као средство за одвикавање од пушења што је налаз Светске здравствене организације. Наиме, Светска здравствена организација је 2016. године на седници Оквирне конвенције о контроли дувана представила посебан извештај о електронским цигаретама и сличним производима, разматрајући главне податке и доказе о штетности ових производа који су тада били доступни. Даље, утврђено је да аеросол односно течност у оквиру електронских цигарета обично укључује различите хемијске супстанце. Многе од ових хемикалија су токсичне и познато је да могу утицати на здравље што за резултат има патолошке промене у различитим органима. Светској здравственој организацији пријављено је да се у различитим електронским цигаретама користи око 8.000 арома, чији ефекти по здравље човека још нису познати.

Институт за јавно здравље Србије "Др Милан Јовановић Батут" спровео је глобално истраживање о употреби дувана спроведеног у Србији 2017. године, у коме је утврђено да је у Србији електронску цигарету пробало 6 одсто ученика старости од 13 до 15 година.

Спроведена је Глобална анкета младих о дувану 2017. у Србији на национално репрезентативном узорку од 3362 ученика узраста 13–15 година. Ученици су категорисани у осам група на основу њиховог искуства са употребом цигарета, е-цигарета и водених лула. Да би се истражиле разлике у социодемографским и психосоцијалним карактеристикама, ученици су даље распоређени у четири групе: не-корисници; ексклузивни корисници цигарета; корисници е-цигарете и/или водене луле који не пуше цигарете; корисници цигарета и других производа.

Резултат је показао да међу ученицима од 13 до 15 година најчешћи образац употребе дувана/никотина је употреба водене луле и/или е-цигарете без пушења цигарета (7,5%, 95% ЦИ: 6,6–8,4), а затим ексклузивна цигарета употреба (5,8%, 95% ЦИ: 5,0–6,6). Међу пушачима цигарета 52,8% су били искључиво пушачи цигарета. То што већина њихових пријатеља пуши је заједнички предиктор за искључиву цигарету (АОР=33,2, 95% ЦИ: 14,52–75,90), лулу за воду и/или е-цигарету (АОР=2,57, 95% ЦИ: 1,56–4,25) и цигарете и употреба других производа (АОР=52,3, 95% ЦИ:12,28–223,22) у поређењу са неупотребом ниједног производа, а исто је и у случају изложености на продајном месту: ексклузивна цигарета наспрам нa било који корисник производа (АОР =1,82, 95% ЦИ: 1,22–2,73); лула за воду и/или/ецигарета у односу на било који корисник производа (АОР=1,64, 95% ЦИ:1,18–2,28); и цигарета и других производа у односу на кориснике производа (АОР=3,40, 95% ЦИ: 1,99–5,80).

Већина студија о упоредном коришћењу дуванских/никотинских производа је из САД-а и неке високо насељене земље и често се суочавају са различитим изазовима у поређењу са онима у другим регионима света. За Европу су доступни ограничени подаци, углавном долазе из земаља чланица ЕУ. Подаци о двострукој употреби дувана/никотина међу младима који долазе из европских земаља у развоју које нису чланице ЕУ су оскудни, а према сазнањима, ниједна од студија није истраживала упоредну употребу цигарета и електронских цигарета. Регион Западног Балкана у Европи је посебно рањив јер се ове земље разликују по законодавству од земаља чланица ЕУ у којима је примењена Директива о дуванским производима (2014/40/ЕУ) и регулише како дуванске производе (нпр. амбалажу, етикетирање, састојке) тако и електронске цигарете. У Србији, најнасељенију земљу овог региона, регулисање дуванских производа и е-цигарета до сада није усклађено са законодавством и препорукама ЕУ.

Институт за јавно здравље Србије "Др Милан Јовановић Батут" спровео је у току школске 2018/2019. године истраживање као део међународног ESPAD (European School Survey

Project on Alcohol and Other Drugs) истраживања, које се спроводи у више од 40 европских земаља према истој методологији. Ово истраживање обезбеђује валидне податке о ризичном понашању ученика у Србији.

Подаци у овом истраживању говоре да је 17,7% ученика првих разреда средњих
школа бар једном током живота пробало електронске цигарете и међу њима је више
дечака него девојчица (графикон 4), а међу онима који су их користили у претходних
30 дана (5,5% ученика), највише је оних који су их конзумирали мање од једном
недељно.

У Србији је пре 13. године живота електронску цигарету (е-цигарету) пробало 4,4%
ученика првих разреда средњих школа, а 0,9% је у овом раном узрасту већ користило
овај производ свакодневно.

Велика популарност употребе електронских цигарета и других електронских система за испоруку никотина, међу младима и одраслима који не пуше представља значајан јавноздравствени проблем, јер подстичу зависност од никотина и излажу корисинке канцерогеним супстанцама, истовремено повећавају вероватноћу да ће појединици почети да користе друге дуванске производе, као што су цигарете.

Закључак свих спроведених истраживања је да конзумирањем електронске цигарете, са или без никотинског пуњења, у ваздух не шаље само водену пару, већ и низ хемикалија (пропилен гликол, никотин, ароме, специфични нитрозамини, ацетон, формалдехид, ацеталдехид, бензопирен) при чему се штетни ефекти ових производа одражавају и на здравље појединаца и интезивно се шире на све компонетне животне средине.

Основни циљ измена и допуна Закона о заштити потрошача јесте да се забрани продаја електронских цигарета и других производа малолетницима, као посебно осетљивој категорији. Управо овај циљ се постиже дефинисањем електронских цигарета, течности за пуњење електронских цигарета, као и других производа, намењених за пушење, шмркање, сисање, жвакање или инхалирање паре, као и забрана продаје ових производа омогућиће брзу, ефикасну и делотворну заштиту малолетника. На овај начин ће се омогућити и санкционисање у случају продаје, услуживања и поклањања електронских цигарета и других сличних производа.

Изменама и допунама Закона о заштити потрошача постиже се хармонизација националног законодавства са законодавством Европске уније. Нацртом Закона о изменама и допунама Закона о заштити потрошача предложене су дефиниције електронских цигарета, течности за пуњење електронских цигарета и других производа са или без никотина на основу дефиниција из Директиве (ЕУ) 2014/40 о усклађивању закона и других прописа држава чланица о производњи, представљању и продаји дуванских и сродних производа.

Дакле, како је важећим Законом о заштити потрошача у члану 23. прописана забрана продаје, услуживања и поклањања алкохолних пића, укључујући пива, дуванских производа или пиротехничких средстава, лицима млађим од 18 година живота, као и да у случају сумње да је потрошач лице млађе од 18 година, трговац није дужан да прода или услужи алкохолно пиће, пиво, дувански производ или пиротехничка средства док потрошач не омогући трговцу увид у важећу личну карту, пасош или возачку дозволу, а у међувремену су се појавили нови производи који по својој природи нису дувански производи, те да у правном систему Републике Србије они до сад нису препознати, створила се обавеза да заштита малолетника обухвати и ове производе.

**III. OБЈАШЊЕЊА ПОЈЕДИНАЧНИХ РЕШЕЊА**

**Чланом 1. Нацрта закона** врше се допуне члана 5. Закона, тако што се дефинише да је електронска цигарета производ који се може може користити за инхалирање паре (аеросола) са или без никотина путем усника или било који саставни део овог производа укључујући уложак, резервоар за допуну и уређај без улошка или резервоара за допуну. Затим, одређено је да електронска цигарета може бити за једнократну употребу или за поновно пуњење помоћу течности за пуњење и резервоара за допуну или за пуњење помоћу улошка за пуњење за једнократну употребу.

Исти члан допуњује се дефиницијом течности за пуњење електронских цигарета са или без никотина као производа за поновно пуњење електронске цигарете, као и течност садржану у електронској цигарети или у деловима електронске цигарете. Такође, предлаже се одређивање да су други производи са или без никотина производи који нису дувански производи, али који у погледу начина употребе одговарају дуванским производима и који су намењени за пушење, шмркање, сисање, жвакање или инхалирање паре (аеросола).

Наведене допуне члана 5. Нацрта учињене су у циљу боље примене Закона и његовог лакшег спровођења.

**Чланом 2. Нацрта закона** допуњује се члан 23. Закона тако што се поред забране продаје, услуживања и поклањања алкохолних пића, укључујући пиво, дуванских производа, пиротехничких средстава лицима млађим од 18 година живота додаје иста забрана у погледу електронских цигарета са или без никотина и течности за пуњење електронских цигарета, као и других производа намењених за пушење, шмркање, сисање, жвакање или инхалирање паре (аеросола).

Истим чланом Нацрта, члан 23. Закона допуњен је тако што у случају сумње да је потрошач лице млађе од 18 година, трговац није дужан да прода или услужи, поред алкохолног пића, пива, дуванских производа, пиротехничких средства, сада и електронске цигарете, течности за пуњење електронских цигарета, као и друге производе, намењених за пушење, шмркање, сисање, жвакање или инхалирање паре (аеросола), док потрошач не омогући трговцу увид у важећу личну карту и пасош.

Чланом 2. Нацрта закона додаје се став 3. у члану 23. Закона којим се уводи забрана да лица млађа од 18 година живота продају алкохолна пића, укључујући пиво, дуванске производе, пиротехничка средства, електронске цигарете и течности за пуњење електронских цигарета, као и друге производе намењене за пушење, шмркање, сисање, жвакање или инхалирање паре.

**Чланом 3. Нацрта закона** измењен је и допуњен члан 188. Закона тако што се прописује прекршај за поступање супротно члану 23. ст. 1. и 3. Закона.

**Члан 4. Нацрта закона** предлаже се ступање на снагу овог закона и почетак примене.

**IV. ФИНАНСИЈСКА СРЕДСТВА ПОТРЕБНА ЗА ПРИМЕНУ ЗАКОНА**

За примену овог закона није потребно обезбедити средства у буџету Републике Србије.

**VI. ПРЕГЛЕД ОДРЕДАБА ЗАКОНА О ЗАШТИТИ ПОТРОШАЧА КОЈЕ СЕ**

**МЕЊАЈУ, ОДНОСНО ДОПУЊУЈУ**

Значење појединих израза

Члан 5.

Поједини изрази употребљени у овом закону имају следеће значење:

1) потрошач је физичко лице које на тржишту прибавља робу или услуге у сврхе које нису намењене његовој пословној или другој комерцијалној делатности;

2) трговац је правно лице, предузетник или физичко лице које наступа на тржишту у оквиру своје пословне делатности или у друге комерцијалне сврхе, укључујући и друга лица која послују у његово име или за његов рачун;

3) продавац је, у смислу одредаба којима се уређује заштита потрошача у остваривању права из уговора о продаји и заштита потрошача у остваривању права из уговора о пружању услуга, трговац са којим је потрошач закључио уговор о продаји робе или пружању услуге;

4) организатор је трговац који организује туристичко путовање и продаје или нуди на продају, непосредно или посредством посредника или заједно са другим трговцем или трговац који другом трговцу преноси податке о путнику, на начин прописан овим законом. Организатор делатност обавља на основу прописане лиценце;

5) посредник је трговац који продаје или нуди на продају туристичко путовање које је сачинио организатор и продаје друге услуге путовања, за које послове није потребна прописана лиценца;

6) уговор о продаји је сваки уговор којим продавац преноси или се обавезује да пренесе својину на роби потрошачу, а потрошач плаћа или се обавезује да плати цену, укључујући и уговор који за предмет има и продају робе и пружање услуге;

7) роба је телесна покретна ствар, осим покретних ствари које се продају у поступку извршења или у другом на основу закона прописаном поступку; вода, гас и електрична енергија сматрају се робом када се нуде за продају у ограниченом обиму или ограниченој количини;

8) уговор на даљину је уговор закључен између трговца и потрошача у оквиру организоване продаје или пружања услуга на даљину без истовременог физичког присуства трговца и потрошача, искључивом употребом једног или више средстава комуникације на даљину до тренутка закључења уговора, укључујући и сам тренутак закључења;

9) средство комуникације на даљину је средство које омогућава закључење уговора између трговца и потрошача који се не налазе на истом месту у исто време;

10) дигитални садржај означава податке који су произведени и испоручени у дигиталном облику;

11) уговор закључен, као и уговор за који је потрошач дао понуду изван пословних просторија је сваки уговор између трговца и потрошача закључен изван пословних просторија трговца уз истовремено физичко присуство трговца и потрошача; уговор закључен у пословним просторијама трговца или путем средстава комуникације на даљину, а о чијем закључењу су вођени преговори изван пословних просторија трговца уз истовремено физичко присуство трговца и потрошача; уговор закључен током путовања које је организовао трговац и које је за циљ или последицу имало промовисање и продају робе или услуга потрошачу;

12) пословне просторије су непокретни малопродајни објекти у којима трговац стално обавља своју делатност као и покретни малопродајни објекти у којима трговац обично обавља своју делатност;

13) поруџбеница је писмено или електронска порука, која садржи уговорне одредбе које потрошач потписује изван пословних просторија трговца у намери да закључи уговор;

14) производ је, у смислу одредби овог закона којима се уређује непоштена пословна пракса, свака роба и услуга укључујући непокретности, права и обавезе, као и у смислу одредби овог закона које уређују одговорност за производе са недостатком, покретна ствар која је одвојена или уграђена у другу покретну или непокретну ствар укључујући енергију која је произведена или сакупљена за давање светлости, топлоте или кретања;

15) професионална пажња је повећана пажња и вештина која се у правном промету основано очекује од трговца у пословању са потрошачима, у складу с добрим обичајима и начелом савесности и поштења;

16) произвођач је лице:

(1) које производи или увози готове производе, робу, сировине и саставне делове на територију Републике Србије ради продаје, закупа, лизинга или друге врсте промета;

(2) које се представља као произвођач стављањем свог назива, заштитног знака или другог обележја на робу;

(3) трговац производом који не садржи податке о произвођачу ако у одређеном року не обавести оштећеног о идентитету произвођача, односно лица од кога је набавио производ;

(4) трговац увозног производа који садржи податке о произвођачу, али не садржи податке о увознику;

17) повезани уговор је уговор на основу којег потрошач прибавља робу или услуге које су у вези са уговором закљученим на даљину или уговором закљученим изван пословних просторија трговца, у којем робу испоручује или услуге пружа трговац или треће лице на основу споразума између трећег лица и трговца;

18) јавна аукција је поступак продаје робе надметањем потрошача којим руководи аукционар и у којем потрошачи присуствују продаји или им је дата прилика да присуствују, при чему учесник у надметању који да најбољу понуду има обавезу да робу купи;

19) пословна пракса је свако чињење или нечињење трговца, начин његовог пословања или представљања и пословна комуникација, укључујући оглашавање које је непосредно повезано са промоцијом, продајом или испоруком производа потрошачима;

20) просечни потрошач је потрошач који је добро обавештен и разумно обазрив, имајући у виду друштвене, културне и језичке особености;

21) уговорна одредба је свака одредба уговора, укључујући посебне погодбе, о чијој садржини је потрошач преговарао или могао да преговара са трговцем, као и опште одредбе чију садржину је унапред одредио трговац или трећа страна;

22) штета је, у смислу одредби овог закона којима се уређује одговорност за производе са недостатком, последица која настаје смрћу или телесном повредом, као и последица настала уништењем или оштећењем неког дела имовине који оштећени обично користи за личну употребу или потрошњу;

23) уговор о пружању услуга је сваки уговор, који није уговор о продаји, у складу са којим продавац пружа или се обавезује да пружи услугу потрошачу, а потрошач плаћа или се обавезује да плати цену за услугу;

24) услуга од општег економског интереса је услуга чији квалитет, услове пружања или цену, уређује или контролише државни орган или други ималац јавног овлашћења, нарочито због велике вредности почетних улагања, ограничености ресурса неопходних за њено пружање, одрживог развоја, друштвене солидарности и потребе за уједначеним регионалним развојем, а у циљу задовољења општег друштвеног интереса (нпр. услуге из области енергетике, снабдевања водом за пиће, пречишћавања и одвођења атмосферских и отпадних вода, превоза путника у домаћем јавном линијском превозу, електронске комуникационе услуге, поштанске услуге, управљање комуналним отпадом, управљање гробљима и сахрањивање, управљање јавним паркиралиштима, обављање димничарских услуга и сл.);

25) услуге путовања су превоз путника, смештај који се не пружа у оквиру превозног средства намењеног превозу путника, изнајмљивање аутомобила, других моторних возила или мотоцикала (у даљем тексту: изнајмљивање моторних возила) и друге услуге у туризму;

26) друге услуге у туризму су услуге које не чине саставни део превоза, смештаја или изнајмљивања моторних возила и које могу бити продаја улазница за концерте, спортске догађаје, забавне паркове, као и услуге туристичког водича и сл.

27) туристичко путовање је пакет аранжман, као комбинација две или више услуга путовања (превоз, смештај, изнајмљивање моторних возила и друге услуге у туризму), које је организатор самостално или по захтеву путника понудио, припремио или комбиновао, све у трајању дужем од 24 сата или у краћем трајању ако укључује једно ноћење, као и једно или више ноћења које укључује само услугу смештаја у одређеном термину или временском трајању и које се продаје по цени исказаној у јединственом износу. Туристичким путовањем не сматра се излет, путовање за сопствене потребе и повезани путни аранжман изузев у случају прописаном овим законом;

28) путовање за сопствене потребе је путовање које непрофитне организације пружају повремено, у ограниченом обиму, без сврхе стицања добити, искључиво за ограничен број својих чланова;

29) уговор о организовању путовања је уговор о туристичком путовању који обухвата све услуге из програма путовања, као и посебне захтеве путника, које чине неодвојив део неопходан за реализацију путовања, са јасно назначеним почетком и завршетком путовања и који се продаје по јединственој продајној цени и чине га општи услови путовања, програм путовања, потврда о путовању, ваучер и др.;

30) повезани путни аранжман представља најмање две различите услуге путовања, изузев смештаја, купљене за потребе истог путовања, ако организатор, односно посредник приликом једне посете, односно контакта путника са директним пружаоцем те услуге, на једном продајном месту омогући избор и посебно плаћање сваке услуге путовања, или омогући циљану куповину најмање једне додатне услуге путовања од другог трговца, ако је уговор с тим другим трговцем склопљен најкасније 24 сата након потврде резервације прве услуге путовања. Повезани путни аранжман не представља туристичко путовање, изузев у случајевима прописаним овим законом;

31) путник је потрошач који купује или за чији рачун се купује, односно потрошач који користи туристичко путовање, повезани путни аранжман или излет, као и другу услугу у туризму;

32) недостатак саобразности услуге туристичког путовања је неиспуњење, делимично испуњење или неуредно испуњење услуга које су обухваћене туристичким путовањем, излетом или другом туристичком услугом;

33) продајно место услуге путовања је простор, односно просторија, где се врши продаја или интернет страница, односно сличан интернет систем за продају услуге путовања путем интернета;

34) репатријација је враћање путника у место поласка или друго место о којем се уговорне стране договоре;

35) уговор о временски подељеном коришћењу непокретности (тајм-шеринг) је уговор којим се трговац обавезује да потрошачу да на коришћење у два или више наврата једну или више непокретности у којима се може преноћити, а потрошач се обавезује да му за то плати накнаду и закључује се на рок од најмање годину дана или са могућношћу прећутног продужења;

36) уговор о трајним олакшицама за одмор је уговор којим се трговац обавезује да потрошачу да попуст или друге привилегије и олакшице у погледу смештаја за одмор, посебно или уз услугу путовања, а потрошач се обавезује да му за то плати накнаду и закључује се на рок од најмање годину дана или са могућношћу прећутног продужења;

37) уговор о помоћи приликом препродаје је уговор којим се трговац обавезује да потрошачу пружи помоћ приликом куповине или продаје временски подељеног коришћења непокретности или трајних олакшица за одмор, а потрошач се обавезује да му за то плати накнаду;

38) уговор о омогућавању размене временски подељеног коришћења непокретности је уговор којим се трговац обавезује да потрошача укључи у систем размене временски подељеног коришћења непокретности, с тим да потрошачи могу да уступе узајамно на одређено време права из уговора о временски подељеном коришћењу непокретности, а потрошач се обавезује да му за то плати накнаду;

39) вансудско решавање потрошачких спорова, у смислу овог закона, је начин решавања спорова између потрошача и трговца, пред телом за вансудско решавање потрошачких спорова уписаним у Листу тела за вансудско решавање потрошачких спорова у складу са овим законом;

40) давалац гаранције је трговац, било да се ради о произвођачу, увознику, трговцу на велико или трговцу на мало, који преузима обавезе према потрошачу по основу дате гаранције;

41) техничка роба је сложена ствар, односно уређај индустријске производње трајније употребе (апарати за домаћинство, компјутери, телефони, моторна возила и сл.) за чији је рад неопходна електрична енергија, друго средство напајања (нпр. батерија или акумулатор) или мотор на унутрашње сагоревање;

42) кодекс добре пословне праксе је споразум или скуп правила која нису предвиђена законом, поџаконским актима или управним актима, која дефинишу понашање трговаца који прихватају обавезе из кодекса у вези са једном или више посебних пословних пракси или привредних делатности;

43) доносилац кодекса добре пословне праксе означава лице, укључујући трговца или групу трговаца, које је одговорно за формулисање и ревизију кодекса добре пословне праксе и/или наџор над применом кодекса од стране оних који су се њим обавезали;

44) трајни носач записа је сваки инструмент који омогућава потрошачу или трговцу да сачува податке који су им намењени, на начин да подаци остану доступни за будућу употребу током раздобља примереног сврси податка који омогућава непромењену репродукцију сачуваних података, као што су папир, електронска пошта, цд-ром, двд, меморијска картица и хард диск рачунара;

45) финансијске услуге су све банкарске и кредитне услуге, услуге осигурања, услуге управљања добровољним пензијским фондом, услуге финансијског лизинга, услуге издавања електронског новца, инвестиционе и платне услуге, као и финансијске погодбе, у смислу посебних закона којима су уређене те услуге~~.~~

46) ЕЛЕКТРОНСКА ЦИГАРЕТА ОЗНАЧАВА ПРОИЗВОД КОЈИ СЕ МОЖЕ КОРИСТИТИ ЗА ИНХАЛИРАЊЕ ПАРЕ (АЕРОСОЛА) СА ИЛИ БЕЗ НИКОТИНА ПУТЕМ УСНИКА ИЛИ БИЛО КОЈИ САСТАВНИ ДЕО ОВОГ ПРОИЗВОДА УКЉУЧУЈУЈУЋИ УЛОЖАК, РЕЗЕРВОАР ЗА ДОПУНУ И УРЕЂАЈ БЕЗ УЛОШКА ИЛИ РЕЗЕРВОАРА ЗА ДОПУНУ.

ЕЛЕКТРОНСКА ЦИГАРЕТА МОЖЕ БИТИ ЗА ЈЕДНОКРАТНУ УПОТРЕБУ ИЛИ ЗА ПОНОВНО ПУЊЕЊЕ ПОМОЋУ ТЕЧНОСТИ ЗА ПУЊЕЊЕ И РЕЗЕРВОАРА ЗА ДОПУНУ ИЛИ ЗА ПУЊЕЊЕ ПОМОЋУ УЛОШКА ЗА ПУЊЕЊЕ ЗА ЈЕДНОКРАТНУ УПОТРЕБУ.

47) ТЕЧНОСТ ЗА ПУЊЕЊЕ ЕЛЕКТРОНСКЕ ЦИГАРЕТЕ СА ИЛИ БЕЗ НИКОТИНА ОЗНАЧАВА ПРОИЗВОД ЗА ПОНОВНО ПУЊЕЊЕ ЕЛЕКТРОНСКЕ ЦИГАРЕТЕ, КАО И ТЕЧНОСТ САДРЖАНУ У ЕЛЕКТРОНСКОЈ ЦИГАРЕТИ ИЛИ У ДЕЛОВИМА ЕЛЕКТРОНСКЕ ЦИГАРЕТЕ;

48) ДРУГИ ПРОИЗВОДИ СА ИЛИ БЕЗ НИКОТИНА СУ ПРОИЗВОДИ КОЈИ НИСУ ДУВАНСКИ ПРОИЗВОДИ, АЛИ КОЈИ У ПОГЛЕДУ НАЧИНА УПОТРЕБЕ ОДГОВАРАЈУ ДУВАНСКИМ ПРОИЗВОДИМА И КОЈИ СУ НАМЕЊЕНИ ЗА ПУШЕЊЕ, ШМРКАЊЕ, СИСАЊЕ, ЖВАКАЊЕ ИЛИ ИНХАЛИРАЊЕ ПАРЕ (АЕРОСОЛА).

Изрази који се користе у овом закону и прописима који се доносе на основу овог закона, а који имају родно значење, изражени у граматичком мушком роду, подразумевају природни женски и мушки пол лица на која се односе.

Посебна заштита малолетника

Члан 23.

Забрањена је продаја, услуживање и поклањање алкохолних пића, укључујући пиво, дуванских производа, ЕЛЕКТРОНСКИХ ЦИГАРЕТА, ТЕЧНОСТИ ЗА ПУЊЕЊЕ ЕЛЕКТРОНСКИХ ЦИГАРЕТА, ДРУГИХ ПРОИЗВОДА КОЈИ СУ НАМЕЊЕНИ ЗА ПУШЕЊЕ, ШМРКАЊЕ, СИСАЊЕ, ЖВАКАЊЕ ИЛИ ИНХАЛИРАЊЕ ПАРЕ (АЕРОСОЛА) или пиротехничких средстава, лицима млађим од 18 година живота.

У случају сумње да је потрошач лице млађе од 18 година, трговац није дужан да прода или услужи алкохолно пиће, пиво, дувански производ, ЕЛЕКТРОНСКЕ ЦИГАРЕТЕ, ТЕЧНОСТИ ЗА ПУЊЕЊЕ ЕЛЕКТРОНСКИХ ЦИГАРЕТА, ДРУГЕ ПРОИЗВОДЕ КОЈИ СУ НАМЕЊЕНИ ЗА ПУШЕЊЕ, ШМРКАЊЕ, СИСАЊЕ, ЖВАКАЊЕ ИЛИ ИНХАЛИРАЊЕ ПАРЕ (АЕРОСОЛА) или пиротехничка средства док потрошач не омогући трговцу увид у важећу личну карту, пасош или возачку дозволу.

ЗАБРАЊУЈЕ СЕ ДА ЛИЦА МЛАЂА ОД 18 ГОДИНА ПРОДАЈУ ПРОИЗВОДЕ ИЗ СТАВА 1. ОВОГ ЧЛАНА.

Члан 188.

Новчаном казном у износу од 50.000 динара казниће се за прекршај правно лице ако:

1) не истакне цену, у складу са чл. 6-9. овог закона;

2) поступи супротно члану 11. овог закона;

3) не обавештава потрошача, у складу са чланом 12. овог закона;

4) наплати додатне трошкове без претходне изричите сагласности потрошача, у складу са чланом 13. овог закона;

5) ~~продаје, услужује и поклања алкохолна пића, укључујући и пиво, дуванске производе и пиротехничке производе лицима млађим од 18 година живота, супротно члану 23. став 1. овог закона;~~

ПОСТУПИ СУПРОТНО ЧЛАНУ 23. СТ. 1. И 3. ОВОГ ЗАКОНА;

6) одбије да потрошачу прода робу која је изложена или на други начин припремљена за продају или одбије пружање услуге која се може обавити, уколико то није у супротности са другим прописом и општеприхваћеним пословним обичајима, супротно члану 25. став 1. овог закона;

7) поступи супротно члану 25. став 3. овог закона;

8) нуди посебне продајне подстицаје за куповину робе и услуга, супротно члану 25. став 4. овог закона;

9) не обавештава потрошача пре закључења уговора на даљину и уговора који се закључују изван пословних просторија о подацима из члана 26. овог закона;

10) при закључивању уговора на даљину и уговора који се закључују изван пословних просторија, не преда потрошачу образац за одустанак од уговора, у складу са чл. 29. и 30. овог закона;

11) није извршио повраћај плаћеног износа који је примио од потрошача, као и трошкове испоруке, у случају одустанка од уговора у законском року од 14 дана, у складу са чланом 33. став 1. овог закона;

12) поступи супротно члану 37. овог закона;

13) шаље пошиљке које потрошач није наручио, супротно члану 38. овог закона;

14) врши оглашавање путем средстава комуникације на даљину, супротно члану 39. овог закона;

15) на рачуну или другој исправи о уговору читљиво и јасно не напише рок испоруке робе, у складу са чланом 45. став 4. овог закона;

16) не врати потрошачу целокупан износ плаћен по основу уговора у случају раскида уговора, у складу са чланом 47. став 4. овог закона;

17) не поступи у складу са чланом 53. ст. 2. и 3. и став 5. овог закона;

18) употребљава израз "гаранција" и израз с тим значењем, супротно члану 54. овог закона;

19) не поступи у складу са чланом 55. став 3. овог закона;

20) на продајном месту видно не истакне обавештење о начину и месту пријема рекламација или на месту одређеном за пријем не обезбеди присуство лица овлашћеног за пријем рекламација у току радног времена, у складу са чланом 55. став 4. овог закона;

21) не води и не чува евиденцију примљених рекламација потрошача, у складу са чланом 55. став 6. и став 8. овог закона;

22) потрошачу не изда писану потврду, односно електронским путем не потврди пријем рекламације, у складу са чланом 55. став 7. овог закона;

23) не поступи на начин и у року предвиђеном чланом 55. став 9. овог закона;

24) не поступи на начин прописан чланом 55. став 10. овог закона;

25) не обавести потрошача о продужавању рока за решавање рекламације у складу са чланом 55. став 11. овог закона;

26) не обавести потрошача у складу са чланом 55. став 12. овог закона;

27) не поступи у складу са чланом 74. став 1. овог закона;

28) не обавештава потрошача о подацима из чл. 86. или 87. овог закона;

29) не изда рачун за услуге од општег економског интереса у складу са захтевима спецификације рачуна из члана 90. овог закона;

30) не успостави бесплатну телефонску линију, у складу са чланом 91. овог закона;

31) не поступи у складу са чланом 151. став 2. или став 3. овог закона;

32) не изјасни се у складу са чланом 161. став 2. овог закона;

33) не учествује у усменој расправи у складу са чланом 162. став 2. овог закона.

За прекршај из става 1. овог члана казниће се и одговорно лице у правном лицу новчаном казном у износу од 8.000 динара.

За прекршај из става 1. овог члана казниће се и предузетник новчаном казном у износу од 30.000 динара.

4.

ОВАЈ ЗАКОН СТУПА НА СНАГУ И ПОЧИЊЕ ДА СЕ ПРИМЕЊУЈЕ НАРЕДНОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ“.